***A 69. sorszámú Fodrász megnevezésű szakképesítés szakmai és vizsgakövetelménye***

1. AZ ORSZÁGOS KÉPZÉSI JEGYZÉKBEN SZEREPLŐ ADATOK

1.1. A szakképesítés azonosító száma: 54 815 01

1.2. Szakképesítés megnevezése: Fodrász

1.3. Iskolai rendszerű szakképzésben a szakképzési évfolyamok száma: 2

1.4. Iskolarendszeren kívüli szakképzésben az óraszám: 1200-1400

2. EGYÉB ADATOK

2.1. A képzés megkezdésének feltételei:

2.1.1. Iskolai előképzettség: érettségi végzettség

2.1.2. Bemeneti kompetenciák: –

2.2. Szakmai előképzettség: -

2.3. Előírt gyakorlat: –

2.4. Egészségügyi alkalmassági követelmények: szükségesek

2.5. Pályaalkalmassági követelmények: -

2.6. Elméleti képzési idő aránya: 30 %

2.7. Gyakorlati képzési idő aránya: 70 %

2.8. Szintvizsga: –

2.9. Az iskolai rendszerű képzésben az összefüggő szakmai gyakorlat időtartama: 5 évfolyamos képzés esetén a 10. évfolyamot követően 140 óra, a 11. évfolyamot követően 140 óra; 2 évfolyamos képzés esetén az első szakképesítési évfolyamot követően 160 óra

3. PÁLYATÜKÖR

3.1. A szakképesítés legjellemzőbben betölthető munkakör(ök), foglalkozás(ok)

|  |  |  |  |
| --- | --- | --- | --- |
|  | A | B | C |
| 3.1.1. | **FEOR száma** | **FEOR megnevezése** | **A szakképesítés-ráépüléssel betölthető munkakör(ök)** |
| 3.1.2. | 5211 | Fodrász | Férfifodrász |
| 3.1.3. | Gyerekfodrász |
| 3.1.4. | Hajmosó |
| 3.1.5. | Női fodrász |

3.2. A szakképesítés munkaterületének rövid leírása:

A vendégek haját mossa, női-, férfi-, és gyermek hajvágást végez, a hajat színezi, festi, melírozza, szárítja, egyenesíti vagy hullámosítja, fésüli, feltűzi, hajbetétet alkalmaz. Férfi arcot borotvál. Hajmunkát végez.

A szakképesítéssel rendelkező képes:

- felkészülni a fodrász szolgáltatás feladataira

- vendégfogadást végezni

- előkészítő feladatokat végezni

- hajmosást, hajvágást, hajszárítást, végezni

- a haj és a fejbőr fodrász által kezelhető rendellenességeit ápolni, kezelni

- frizurával, hajszínnel, haj és fejbőrápolással kapcsolatos tanácsot adni

- női-, férfi-, gyermek hajvágást végezni az alaphajvágási és divat-technológiák szerint

- tartóshullámot, volumennövelést, hajkiegyenesítést végezni

- hajszín-változtatási eljárásokat: hajszíntelenítést, színezést, festést, melírozást végezni

- elvégezni a borotválást, a szakáll- és bajuszigazítást

- száraz és vizes hajformázást végezni

- speciális fodrász-tevékenységet végezni

- hajmunkát végezni

- tanácsot adni hajápolással, professzionális fodrász termékekkel kapcsolatban

- a használt eszközöket előkészíteni, műszaki állapotát ellenőrizni, használat után tisztítani és fertőtleníteni

3.3. Kapcsolódó szakképesítések

|  |  |  |  |
| --- | --- | --- | --- |
|  | A | B | C |
| 3.3.1. | **A kapcsolódó szakképesítés, részszakképesítés, szakképesítés-ráépülés** | | |
| 3.3.2. | **azonosító száma** | **megnevezése** | **a kapcsolódás módja** |
| 3.3.3. | 54 815 02 | Kozmetikus | azonos ágazat |

4. SZAKMAI KÖVETELMÉNYEK

|  |  |  |
| --- | --- | --- |
|  | A | B |
| 4.1. | **A szakképesítés szakmai követelménymoduljainak az állam által elismert szakképesítések szakmai követelménymoduljairól szóló kormányrendelet szerinti** | |
| 4.2. | **azonosító száma** | **megnevezése** |
| 4.3. | 11706-16 | Férfi frizurakészítés |
| 4.4. | 11705-16 | Női frizurakészítés |
| 4.5. | 11707-16 | Fodrász manuális alapműveletek |
| 4.6. | 11708-16 | Fodrász vegyszeres műveletek |
| 4.7. | 11709-16 | Szépségszalon üzemeltetése |
| 4.8. | 11498-12 | Foglalkoztatás I. (érettségire épülő képzések esetén) |
| 4.9. | 11499-12 | Foglalkoztatás II. |

5. VIZSGÁZTATÁSI KÖVETELMÉNYEK

5.1. A komplex szakmai vizsgára bocsátás feltételei:

Az iskolarendszeren kívüli szakképzésben az 5.2. pontban előírt valamennyi modulzáró vizsga eredményes letétele.

Az iskolai rendszerű szakképzésben az évfolyam teljesítését igazoló bizonyítványban foglaltak szerint teljesített tantárgyak – a szakképzési kerettantervben meghatározottak szerint – egyenértékűek az adott követelménymodulhoz tartozó modulzáró vizsga teljesítésével.

5.2.A modulzáró vizsga vizsgatevékenysége és az eredményesség feltétele:

|  |  |  |  |
| --- | --- | --- | --- |
|  | A | B | C |
| 5.2.1. | **A szakképesítés szakmai követelménymoduljainak** | | |
| 5.2.2. | **azonosító száma** | **megnevezése** | **a modulzáró vizsga vizsgatevékenysége** |
| 5.2.3. | 11706-16 | Férfi frizurakészítés | írásbeli, szóbeli, gyakorlati |
| 5.2.4. | 11705-16 | Női frizurakészítés | írásbeli, szóbeli, gyakorlati |
| 5.2.5. | 11707-16 | Fodrász manuális alapműveletek | írásbeli, gyakorlati |
| 5.2.6. | 11708-16 | Fodrász vegyszeres műveletek | írásbeli, szóbeli, gyakorlati |
| 5.2.7. | 11709-16 | Szépségszalon üzemeltetése | írásbeli |
| 5.2.8. | 11498-12 | Foglalkoztatás I. (érettségire épülő képzések esetén) | írásbeli |
| 5.2.9. | 11499-12 | Foglalkoztatás II. | írásbeli |

Minden szakmai követelménymodulhoz kapcsolódó modulzáró vizsga akkor eredményes, ha a modulhoz előírt feladat végrehajtása legalább 51%-osra értékelhető.

5.3. A komplex szakmai vizsga vizsgatevékenységei és vizsgafeladatai:

5.3.1. Gyakorlati vizsgatevékenység

A) A vizsgafeladat megnevezése: Modern – klasszikus - divat frizura, hajvágás, szárítás modellen.

A vizsgafeladat ismertetése: A hajhossz a fejtetőn min. 7 cm hosszú, tarkóban, fül körül és a nyakban 1 cm- es lenövés a minimum. A tarkó és a fül körüli résznél a nullpont kialakítása kötelező, melyből fokozatos átmenetet kell készíteni. A precíziós hajvágás során nullpont kialakítása borotvával kötelező. Választékkal vagy választék nélkül is el lehet készíteni a frizurát. Minden hajvágó eszköz alkalmazható a frizura kialakítása közben, hajvágógép használata kötelező! Az elkészült hajvágás után egy, a mai kornak megfelelő divatfrizurát alakítson ki a vizsgázó hajszárítással, fésüléssel. A hajvágás és a hajszárítás egyben értékelendő. Bármilyen finish termék használata megengedett a frizura kialakításánál.

A vizsgafeladat időtartama: 60 perc

A vizsgafeladat aránya: 10%

B) A vizsgafeladat megnevezése: Borotválás teljes arcfelületen, modellen

A vizsgafeladat ismertetése: Pihés modell nem alkalmas, minimum egynapos szakállal rendelkezzen a modell. A modell helyes előkészítése a művelethez. A technológiai folyamat során bizonyítsa a helyes borotvafogásokat. A műveletet sérülésmentesen, kiborotválás nélkül kell elvégezni. Az egyes és kettes borotvafogások alkalmazása kötelező, a többi borotvafogás csak akkor, ha szükséges. Arcon szőrzet nem maradhat. A műveletet a B) vizsgafeladat modelljén is el lehet végezni.

A vizsgafeladat időtartama: 20 perc

A vizsgafeladat aránya: 5%

C) A vizsgafeladat megnevezése: Női alaphajvágás:

1. Kompakt forma hajvágása szárítás nélkül, majd női alaphajvágás: 2. Lépcsőzetes forma hajvágása, szárítás ugyanazon az 1-es modellen vagy babafejen.

A vizsgafeladat ismertetése: A női alap hajvágási művelet során legyen látható a fejterület tudatos és precíz felosztása. Az anatómiai pontok, és a geometriai meghatározások segítségével alakítsa ki a vezető tincset, aminek segítségével meghatározza a haj hosszát, irányát. Balesetmentesen végezze a hajvágás műveletét, a hajterületek leválasztását és ellenőrzését. 4 cm hajvágás kötelező a vezető passzéból a vizsgabizottság előtt. A haj puhítása nem megengedett, a frizura kialakítását csak tompa vágással lehet elkészíteni. A vizsgabizottság a hajvágást felválasztásokkal ellenőrzi. Női alaphajvágás: 1. Kompakt egyhossz forma kialakítása csak ollóval: Készítendő egy olyan forma, melynél a haj természetes esésében nem keletkezik átmenet. A frizura külső vonala lehet vízszintes, az arc felé hosszabbodó, illetve rövidülő, de csak szimmetrikus lehet. A 4 cm vágás után a tarkóhaj maximum nyakszirtközépig érhet. A hajszárítást nem kell elvégezni, mert a következő vizsga műveletnél lesz megszárítva a modell. (40 perc)

2. Lépcsőzetes forma kialakítása csak ollóval az 1. sz. modellen, vagy babafejen. A női alap hajvágási művelet során legyen látható a fejterület tudatos és precíz felosztása. Az anatómiai pontok, és a geometriai meghatározások segítségével alakítsa ki a vezető tincset, aminek segítségével meghatározza a haj hosszát, irányát és átmenetképzését. Balesetmentesen végezze a hajvágás műveletét, a hajterületek leválasztását és ellenőrzését. A vezetőpasszéból nem kötelező rövidíteni, de mengedett, csak az átmenetképzést kell kialakítani. A haj puhítása nem megengedett, a frizura kialakítását csak tompa vágással lehet elkészíteni. A hajvágás és a hajszárítás egyben értékelendő! A vizsgabizottság a hajvágást felválasztásokkal ellenőrzi. Női alaphajvágás: Lépcsőzetes forma. Készítendő lépcsőzetes hajvágási forma a kompakt hajvágás folytatásaként, melynél a tarkótól felfelé folyamatos átmenet képződik, úgy, hogy a felső hajszakasz mindig hosszabb. A frizura külsővonala lehet vízszintes, az arc felé hosszabbodó, illetve rövidülő, de csak szimmetrikus lehet. A folyamatos átmenet kialakítást követően a hajszárítással hangsúlyozza a formajegyeket. (60 perc)

A vizsgafeladat időtartama: 40 +60 perc

A vizsgafeladat aránya: 15 %

D) A vizsgafeladat megnevezése: Női hajfestés, melír-blanche alkalmazásával, hajvágás, hajszárítás lépcsőzetes hajvágás modelljén,vagy babafején.

A vizsgafeladat ismertetése: Hajfestést kell végezni a C) vizsgafeladat modelljén, vagy babafejen, ahol az alapszínhez képest 2 színmélységgel világosabbra kell festeni, vagy legalább 70%-os ősz haj festését kell elvégezni divatszínre. A hajfestéssel egy időben legalább 10 melírfóliát kell elhelyezni lapmelír technológiával és Blanche-por alkalmazásával világosítani.A Blanche készítmény alkalmazását nem kell a hajtőtől elkezdeni. A melírozott tincseken a színárnyalást, színbiztosítást oxidációs festékkel, vagy oxidációs színezővel kell elvégezni. A színképzést követően a hajvágás alkalmával mód van a haj puhítására, bármely hajvágó eszközzel történő vágására, majd a hajszárításra. Fizikai formaváltoztatók – hajsimító, kreppelő, hullámosító stb. - alkalmazása megengedett. Minden finish termék alkalmazható. A modell, babafej megjelenése feleljen meg aktuális trendeknek.

A vizsgafeladat időtartama: hajfestés, melír technológia 40 perc + hatóidő + hajvágás, szárítás 40 perc

A vizsgafeladat aránya: 20%

E) A visgafeladat megnevezése: Dauercsavarás babafejen

A vizsgafeladat ismertetése: A 40 darab műanyag csavaró iránya, vastagsága igazolja, hogy a csavarás után a frizura jellegének megfelelően alakult volna ki a tartós hullám – dauervizet nem kell alkalmazni. Arányos, egyenletes csavarás, tiszta felválasztás, dauerpapír, dauertűk segítségével, törés-, pipamentes haj kialakítása a babafejen. A fennmaradó haj formára fésült legyen.

A vizsgafeladat időtartama: 30 perc

A vizsgafeladat aránya: 5 %

F) A vizsgafeladat megnevezése: Női alaphajvágás: 4. Fentről lefelé hosszabbodó forma, hajvágása szárítás nélkül, majd női alaphajvágás: 3. Uniform forma hajvágása, szárítás ugyanazon a 2-es modellen vagy babafejen

A vizsgafeladat ismertetése:

A női alap hajvágási művelet során legyen látható a fejterület tudatos és precíz felosztása. Az anatómiai pontok, és a geometriai meghatározások segítségével alakítsa ki a vezető tincset, aminek segítségével meghatározza a haj hosszát, irányát és átmenetképzését. Balesetmentesen végezze a hajvágás műveletét, a hajterületek leválasztását és ellenőrzését. A haj puhítása nem megengedett, a frizura kialakítását csak tompa vágással lehet elkészíteni. A vizsgabizottság a hajvágást felválasztásokkal ellenőrzi. A hajszárítást nem kell elvégezni, mert a következő vizsga műveletnél lesz megszárítva a modell. Női alaphajvágás: 4. Fentről lefelé hosszabbodó forma, hajvágása csak ollóval, szárítás nélkül. A fejtető legmagasabb pontján lévő vezető passzéhoz viszonyítva minden tincs fokozatosan hosszabb. A vezető passzéból 4 cm hajvágás kötelező a vizsgabizottság előtt. A folyamatos átmenet kialakításával biztosítsa a formajegyeket. (40 perc)

Uniform forma, hajvágása csak ollóval, szárítással: A vizsgafeladat ismertetése: A női alap hajvágási művelet során legyen látható a fejterület tudatos és precíz felosztása. Az anatómiai pontok, és a geometriai meghatározások segítségével alakítsa ki a vezető tincset, aminek segítségével meghatározza a hajhosszát, irányát és átmenetképzését. Balesetmentesen végezze a hajvágás műveletét, a hajterületek leválasztását és ellenőrzését. A fej legmagasabb pontján lévő hajhosszból nem kötelező vágni, de megengedett,azonos hajhosszt kell kialakítani a fej teljes területén. A haj puhítása nem megengedett, a frizura kialakítását csak tompa vágással lehet elkészíteni. A hajvágás és a hajszárítás egyben értékelendő. A vizsgabizottság a hajvágást felválasztásokkal ellenőrzi. Az Uniform hajvágási forma kialakítását a fentről lefelé hosszabbodó forma modelljén kell elvégezni, melynek a vezetőpasszéja – legrövidebb passzé adja az Uniform forma hosszát. A fej egész területén azonos hosszúságú kell, hogy legyen a haj. Az egységes hajhossz kialakításával lesz bizonyítva az Uniformizált haj. A hajszárítás kapcsolódjon a formához és hangsúlyozza azt.

A vizsgafeladat időtartama: 40 + 60 perc

A vizsgafeladat aránya: 15%

G) A vizsgafeladat megnevezése: Konty – alkalmi frizura kialakítása

A vizsgafeladat ismertetése: A megszárított, becsavart, vagy sima, kiengedett hajból feltűzésekkel olyan frizurát alakítson ki, ami összhangban van modellje karakterével, megjelenésével. A kész frizura összhatásában viselje az alkalmi frizura jegyeit. Csatok, hajtűk, gumik és kontybetétek alkalmazása megengedett. Fizikai formaváltoztatás (hajsimító, hajsütővas, kreppvas használata) megengedett a frizura kialakításánál. Minden finish termék alkalmazása megengedett.

A vizsgafeladat időtartama: 40 perc

A vizsgafeladat aránya: 10 %

A vizsgára megfelelő modellről a vizsgázó köteles gondoskodni.

Az összes gyakorlati vizsgafeladat időtartama: 480 perc

Az összes gyakorlati vizsgafeladat aránya: 80%

5.3.2. Központi írásbeli vizsgatevékenység

A vizsgafeladat megnevezése: Komplex írásbeli feladatsor–

Az írásbeli feladatsort a szakmai modulok – 11705-16 Női frizurakészítés, 11706-16 Férfi frizurakészítés, 11707-16 Fodrász manuális alapműveletek, 11708-16 Fodrász vegyszeres műveletek, 11709-16 Szépségszalon üzemeltetése modul feladatai és ismeretei alapján kell elkészíteni a következő arányokat szem előtt tartva:

- Szakmai ismeretek 45%

- Anyagismeret 35%

- Munkavédelem és marketing 10%

- Műveszettörténet 5%

- Hajviselettörténet 5%

A vizsgafeladat időtartama: 120 perc

A vizsgafeladat értékelési súlyaránya: 10%

5.3.3. Szóbeli vizsgatevékenység

A vizsgafeladat megnevezése: Komplex szóbeli tételsor

A vizsgafeladat ismertetése: A tételsort a szakmai modulok feladatai és ismeretei alapján kell elkészíteni, a következő arányokat szem előtt tartva:

Kommunikáció a vendéggel 15%

Vegyszeres technológiai folyamat elmélete (szakmai ismeretek, anyagismeret) 50%

Frizurakészítés munkafolyamatának ismertetése 25%

Tanácsadás otthoni hajápolásra 10%

A tételsor szituációkat tartalmaz, amelyhez minél több féle szakmai tartalmat kell rendelni

A vizsgafeladat időtartama: 30 perc (felkészülési idő 20 perc, válaszadási idő 10 perc)

A vizsgafeladat értékelési súlyaránya: 10%

5.4. A vizsgatevékenységek szervezésére, azok vizsgaidőpontjaira, a vizsgaidőszakokra, a vizsgatevékenységek vizsgatételeire, értékelési útmutatóira és egyéb dokumentumaira, a vizsgán használható segédeszközökre vonatkozó részletes szabályok:

A szakképesítés kapcsolatos előírások http://nive.hu/ című weblapon érhetők el a Vizsgák menüpontban.

5.5. A szakmai vizsga értékelésének a szakmai vizsgaszabályzattól eltérő szempontjai:

A gyakorlati vizsgatevékenység akkor eredményes, ha a vizsgázó a vizsgafeladaton belül felsorolt műveletenként elérte a minimum 51%-ot.

6. ESZKÖZ- ÉS FELSZERELÉSI JEGYZÉK

|  |  |
| --- | --- |
|  | A |
| 6.1. | **A képzési és vizsgáztatási feladatok teljesítéséhez szükséges eszközök minimumát meghatározó eszköz- és felszerelési jegyzék** |
| 6.2. | Kiszolgáló- és várakozószékek |
| 6.3. | Tükör |
| 6.4. | Anyag- és eszköztartó szekrények, polcok |
| 6.5. | Hajmosótál |
| 6.6. | Fehérneműk (törölköző, kis kendő, vágókendő, vegyszeres beterítő kendő, kötény, stb.) |
| 6.7. | Elektromos kisgépek (hajszárító, hajvágógép, hajsütővasak, hajsimító, stb.) |
| 6.8. | Hajvágás eszközei (nyeső, borotva, olló, ritkító olló, tapper olló) |
| 6.9. | Hajformázás eszközei (hajsütővasak, berakó csavarók, csipeszek, hajtűk, csatok) |
| 6.10. | Borotválás eszközei (félpengés borotva, borotvaecset, borotvatál) |
| 6.11. | Klimazon, vagy infrazon, gőzbúra |
| 6.12. | Tartós formaváltoztatás eszközei (dauercsavarók, dauertűk, nyaktál) |
| 6.13. | Hajszínváltoztatás eszközei (mérleg, mérőhenger, festőtál, ecset, beterítő kendő, védőkesztyű) |
| 6.14. | Oktatás eszközei (projektor, számítógép, frizuratervező szoftver) |
| 6.15. | Textíliák tárolására szolgáló zárható szekrények |

7. EGYEBEK

A Férfi fodrász-borbély Szakmai és Vizsgakövetelmények gyakorlati vizsgatevékenységének B) és C) vizsgafeladata beszámítható a Fodrász szakképesítés Szakmai és Vizsgakövetelmény gyakorlati vizsgatevékenységének A) és B) vizsgafeladatának 50%-os súlyaránnyal.